1Are 'uri xya' jun pajbal pin 'ab, pacha jun tani, y xbix chwe: —Chat walijok, je a paja i rachoch i Dios, xak i altar, xak chawajlaj ni'pa i winak que tijin chu cojic u 'ij i Dios chila. 2Xui-ri, ma paj uwaja re i rachoch i Dios, man ile yatal chique i winak chi n-ta Dios cu'. Ique, oxib junab ru' nic'aj quiqui kajsaj ni u 'ij i lo'laj tinimit. 3Xui-ri, yin que in tak bi queb chi queta'am in wach, chu bixquil chique i winak wach in ch'obom. Ique, 'ek qui 'u' pacha re i bis; quin qui lap na chique i winak oxib junab ru' nic'aj. (Queje xu bij i Dios ile chwe.) 4I je queb ajbil u tzij i Dios-le, je are i pacha queb u che'lal olívo chi je 'o chuwach i Dios, xak i queb taq'uibal cantil chi xak 'o chuwach Ire, chi Rajaw i jyub ta'aj. 5We 'o jun craj cu 'an c'ax chique, n-ca tiqui ta chu 'onquil, man 'o ni 'a' quel piqui chi' ique, porobal-re pachin craj cu 'an c'ax chique. Queje ni qui camsaxic ile quiqui 'an chique ni'pa i je aj ch'o'oj cu'. 6Xak 'o piqui'ab quiqui 'atij i jab, tz'akat quiqui 'an qui patan chu bixquil u tzij i Dios. Xak 'o piqui'ab quiqui 'an quic' che u wach i ya, xak quiqui coj itzel tak c'ax chuwach i jyub ta'aj xa ni'pa tak mul cacaj u 'onquil. 7Xui-ri, are cutzin i qui patan, 'o ni jun ca tiqui chique ique. Jun pacha nim laj itzel chicop quel na pa jyub chi jaktal canok; co'on ni ch'o'oj cu', y ca tiqui na chique, y que u camsaj na. 8Te'uri i qui ch'acul to' ca canaj can pa be chila pa nim laj tinimit Jerusalen, pa xcamsax wi i Kajwal. I tinimit-le, que'el na lic mal; ca majaw na 'uri che, ca bix "Sodóma" che, we xi ca bix "Egípto" che. 9Ni'pa i winak re ronojel tak tinimit, ronojel tak jyub, ronojel tak quijayil, ronojel tak ch'awbal, ique to' que qui takej i camnak je 'o pa tak be; queje quiqui 'an ni ile oxib 'ij ru' nic'aj. N-quiqui ya taj chi que mukic. 10Ni'pa i je re u wach i jyub ta'aj lic que quicot na rumal i qui camic i queb-le. Rumal i qui quicotemal, quiqui ya qui sipon chiquiwach, man i winak re u wach i jyub ta'aj lic xe c'achir na cumal i queb ajbil u tzij i Dios-le. 11Xui-ri, xwil pinwach chi are xic'aw oxib 'ij ru' nic'aj, i Dios xu c'unsaj chic sak chiquiwach, y xe walij na; y ni'pa i xquil ile 'is xqui xij na quib rumal. 12Te'uri i queb ajbil u tzij i Dios-le, xqui ta ni jun nim laj ch'awbal chicaj chi ca bix chique: —Chix 'el na li chicaj —xbix chique. Ique xe 'el nubi chicaj pa sutz'. I je aj ch'o'oj chiquij xe qui takej na, are xe 'el bic. 13Are 'uri juntir xpe jun nim laj ucabrakan; ni'pa i ja pa tinimit, xe wulij nubi jun tant che i lajuj. Je wukub mil i winak xe cam na rumal i ucabrakan-le. Ni'pa i winak xe canajic, lic xqui xij ni quib; te'uri lic xqui coj ni u 'ij i Dios aj chicaj. 14Queje ile xq'uis ni ucab c'ax chi u bim i ángel, xui-ri, juntir ca c'un chic i urox c'ax. 15Te'uri i uwuk ángel xu ch'awsaj u trompet, y xtataj juban ch'awbal chila chicaj. Co xqui bij: I 'atbal tzij re ronojel i tinimit chuwach i jyub ta'aj 'o chic pu'ab i Kajwal Dios, xak pu'ab i jun chi Tolke. Ire co'on ni 'atbal tzij que'e 'ij sak chirij. (Queje ile xqui bij.) 16Te'uri i veinticuátro nimak tak mam'ib chi je cul pa chom laj qui cubibal chuwach i Dios, ique xe xuqui chuwach i Dios; xqui kajsaj qui jolom c'a chuwach ulew y xqui coj u 'ij. 17Xqui bij: Yet, Kajwal Dios chi 'atz a cho'ab, yet, chi 'ax at 'o wi, xak c'a are at 'o wi wo'or, y xak at are wi que'e 'ij sak, caka tioxij chawe man a majom i nim laj a 'atbal tzij, xak a jekom u 'onquil. 18I winak chuwach i jyub ta'aj, petnak coywal, xui-ri, n-ta co'ono man ya xu rik i 'ij chi ca petsaj i tojpen chiquij. Ya xu rik i 'ij ca 'at ni tzij piquiwi i je camnak, wach i qui 'anom. Ya xu rik i 'ij chi ca ya ni qui sipon i je aj 'anol a chac, ique chi qui bim a tzij chique i winak, ique chi qui jachom qui c'aslemal chawe, ique chi quiqui coj a 'ij, ni'pa i nimak, xak i ch'utik. Ya xu rik i 'ij ca sach ni qui wach ique chi que tijin chu yojic u wach i jyub ta'aj. (Queje ile xqui bij i nimak tak mam'ib chuwach i Dios.) 19Te'uri, xin takej, y xwil i chom laj rachoch i Dios chila chicaj, jakal na; y chila paja, xwil wi i caxa 'o u 'ij, chi 'o i u trat i Dios chupam. Are 'uri, xpe u rep 'a', xak xpe pacha u ch'awbal jab, xak juban chic ch'awbal, xak xpe jun ucabrakan, xak xpe jun nim laj jab, lic sakbach u pam.
APOCALIPSIS 11